分韻送孫從之司業使湖南得千字
作者：樓鑰
朝代：宋

paragraphs: 夫君靜而敏，人十己則千。
讀破萬卷書，操筆思湧泉。
古事與今事，一一探本源。
蚤蜚場屋聲，作吏志益堅。
朅來上清班，漢庭誰在先。
雍容行祕書，史館躬槧鉛。
片言寤明主，立使登諫垣。
拳拳憂國心，傾倒十三篇。
司成天下選，歸志已浩然。
赤日送妻子，襆被尋谿船。
諸生慕陽城，欲挽不得專。
竟持湖南節，征袂何翩翩。
憶昨忝同登，于今三十年。
朝行喜相會，終恨非官聯。
請益殊未饜，匆匆啟離筵。
始以長官來，今以繡衣還。
書生素安分，豈問却與前。
第惟公輩流，自應留日邊。
德星聚南楚，予環當茹連。
事體有關繫，臨岐欲無言。